2. ปัจจัยความเสี่ยง

คณะกรรมการและคณะผู้บริหาร ได้พิจารณาถึงสภาวะแวดล้อมทางเศรษฐกิจ
การเมืองและสังคมที่เปลี่ยนแปลงไป จึงได้กำหนดกลยุทธ์
และแผนปฏิบัติการเพื่อให้องค์กรบรรลุวัตถุประสงค์
ให้ได้ผลตอบแทนจากการลงทุนในอัตราที่เหมาะสม และสามารถจ่ายเงินปันผล
หรือสร้างมูลค่าเพิ่มให้ผู้ถือหุ้นได้นั้น ภายใต้กระบวนการดังกล่าว มีปัจจัยความเสี่ยงหลายด้าน
ดังนั้นบริษัทฯ
จึงได้มีคณะอนุกรรมการด้านบริหารความเสี่ยงพร้อมทั้งมีการประเมินความเสี่ยงโดยพิจารณาจากปัจจัยภายใน
และปัจจัยภายนอก ซึ่งลักษณะความเสี่ยงมองในเชิงของด้านธุรกิจ ด้านการดำเนินงาน ด้านการเงิน
และสิ่งที่เกิดจากเหตุการณ์ภายนอก ที่อาจมีผลกระทบต่อบริษัทอย่างมีนัยสำคัญ
การประเมินความเสี่ยงแต่ละประเภทพิจารณาจากความรุนแรงและโอกาสที่จะเกิดขึ้น
ตลอดจนวิเคราะห์ผลกระทบต่อบริษัทฯ เพื่อกำหนดมาตรการการจัดการ
เพื่อลดความเสี่ยงให้อยู่ในระดับที่องค์กรยอมรับได้ หรือขจัดความเสี่ยงออกไป
ทั้งนี้มาตรการและนโยบายการบริหารความเสี่ยงได้ถูกถ่ายทอดสู่ผู้บริหาร
และระดับปฏิบัติงานของทั้งบริษัทฯ และบริษัทในกลุ่มที่ประกอบธุรกิจหลัก
เพื่อให้ทราบวัตถุประสงค์ที่ชัดเจน และดำเนินไปในทิศทางเดียวกัน
เพื่อให้บรรลุเป้าหมายตามนโยบาย

เหตุการณ์ที่เป็นสาเหตุของความเสี่ยง ที่จะมีผลกระทบต่อบริษัทฯ อย่างมีนัยสำคัญ
เรื่องหลักๆประกอบด้วย

  2.1 ความเสี่ยงด้านธุรกิจ คือ ความเสี่ยงเรื่องผลตอบแทนจากการลงทุนไม่เป็นไป

ตามเป้าหมาย

ลักษณะการประกอบธุรกิจหลักของบริษัทฯ คือการลงทุน ซึ่งมีทั้งการลงทุนภายในประเทศ
และการลงทุนในต่างประเทศ
จึงอาจเกิดความเสี่ยงด้านผลตอบแทนจากการลงทุนหรืออาจได้รับเงินปันผลไม่เป็นไปตามเป้าหมาย
ซึ่งจะมีผลกระทบทำให้กำไรอาจลดลง บริษัทฯ ประเมินว่าโอกาสเกิดและผลกระทบกรณีนี้
มีระดับปานกลาง ทั้งนี้บริษัทฯ มีมาตรการการจัดการโดยติดตามตัวเลขผลการดำเนินงาน
และผลตอบแทนการลงทุนอย่างใกล้ชิด เหตุการณ์ที่เกิดขึ้นในปี 2553 บริษัทฯ
ได้พิจารณาถึงการดำเนินธุรกิจรับจ้างผลิตชิ้นส่วนอิเล็กทรอนิกส์ ซึ่งมีสัญญาเหลืออีก 1 ปี
ประกอบกับบริษัทผู้ว่าจ้างผลิตฯ ชื่อ บริษัท ฮิตาชิ โกลบอล สตอเรจ เทคโนโลยี่ (ประเทศไทย)
จำกัด (HGSTT) ต้องการขอเช่าที่ดิน อาคาร-โรงงาน และอุปกรณ์ต่างๆ
ที่เกี่ยวข้องกับการผลิตจากบริษัทฯ เพื่อดำเนินการผลิตเอง โดยมีระยะเวลาเช่า 3 ปี บริษัทฯ
ได้พิจารณาถึงความเสี่ยงที่อาจเกิดขึ้นทางธุรกิจแล้ว
คณะกรรมการจึงมีมติให้เปลี่ยนประเภทธุรกิจจากการรับจ้างผลิตเป็นให้เช่าทรัพย์สินแทน

นอกจากนี้ อาจมีความเสี่ยงทางธุรกิจ
เรื่องผลตอบแทนจากการลงทุนไม่เป็นไปตามเป้าหมายในอนาคตเกิดขึ้นได้
อันมีสาเหตุจากการเปลี่ยนมาตรฐานการบัญชีไทยเป็นใช้มาตรฐานบัญชีสากล
ซึ่งถ้าการตีความมาตรฐานการรายงานทางการเงินฉบับที่ 12 (IFRIC 12) บังคับใช้
(เรื่องข้อตกลงสัมปทานบริการ) แล้ว
อาจมีผลให้ธุรกิจพลังงานต้องปรับปรุงเปลี่ยนแปลงรูปแบบการบันทึกบัญชี ทั้งนี้ บริษัทฯ
มีเงินลงทุนในบริษัท ราชบุรีเพาเวอร์ จำกัด ซึ่งดำเนินธุรกิจผลิตกระแสไฟฟ้า
อาจเข้าข่ายอยู่ภายใต้ขอบเขตของ IFRIC 12 และอาจมีผลกระทบต่อตัวเลขกำไรสุทธิในปีต้นๆ
ลดน้อยลง เป็นเหตุให้บริษัทฯ อาจได้รับเงินปันผลน้อยลงไปด้วย

  2.2 ความเสี่ยงด้านการดำเนินงาน ที่มีนัยสำคัญ คือ

  2.2.1 ความเสี่ยงด้านความเสียหายและการบริหารงานผิดพลาดของธุรกิจที่ไปลงทุน

0

ตามที่กล่าวไว้ข้างต้นว่า ธุรกิจหลักส่วนหนึ่งคือการลงทุน ดังนั้นถ้าหากองค์กรที่บริษัทฯ
ไปลงทุนเกิดมีการบริหารงานผิดพลาดก็อาจเกิดความเสียหายต่อมูลค่าของกิจการได้ บริษัทฯ
ประเมินว่าโอกาสเกิดและผลกระทบอยู่ในระดับปานกลาง เนื่องจากบริษัทฯ
มีการกระจายการลงทุนในหลายธุรกิจ บริษัทฯ มีมาตรการรองรับโดยใช้วิธีป้องกันความเสียหาย
โดยให้ธุรกิจที่บริษัทฯ ไปลงทุนมีระบบประเมินความเสี่ยง และระบบการควบคุมภายในของตนเอง
และเน้นให้มีระบบ Physical check ด้วย นอกจากนี้ในส่วนของบริษัทฯ เอง
จะต้องมีระบบการตรวจสอบ และประเมินผลการควบคุมภายในของธุรกิจที่ไปลงทุนด้วย

2.2.2 ความเสี่ยงจากการพึ่งพิงคำสั่งผลิตจากลูกค้ารายใหญ่น้อยราย

ผลิตภัณฑ์ในกลุ่มของบริษัทฯ มีการพึ่งพิงคำสั่งผลิตจากลูกค้ารายใหญ่เป็นหลัก
คือผลิตภัณฑ์ชิ้นส่วนอิเล็กทรอนิกส์ ซึ่งได้รับคำสั่งผลิตจากบริษัท ฮิตาชิ โกลบอล สตอเรจ เทคโนโลยี่
จำกัด เท่านั้น จากเหตุดังกล่าว ถ้าบริษัทฯ สูญเสียลูกค้าดังกล่าวจะมีผลกระทบมาก
เหตุการณ์ที่เกิดขึ้นในปี 2553 บริษัทฯ ได้พิจารณาความเสี่ยงทางด้านธุรกิจตามที่กล่าวในข้อ 2.1
หัวข้อความเสี่ยงด้านธุรกิจ และมีการเปลี่ยนประเภทธุรกิจกับคู่ค้ารายเดิมนี้ เป็นให้เช่าทรัพย์สินแล้ว
โดยมีอายุสัญญาเช่าเป็นระยะเวลา 3 ปี โดยเริ่มตั้งแต่วันที่ 1 มกราคม 2554 เป็นต้นไป

  2.3 ความเสี่ยงด้านการเงิน ที่มีนัยสำคัญคือ

2.3.1 ความเสี่ยง เรื่องขาดทุนจากอัตราแลกเปลี่ยนของบริษัทในกลุ่ม บริษัทฯ
วิเคราะห์โอกาสเกิดและผลกระทบอยู่ในระดับสูง
เนื่องจากสภาวะการณ์ในช่วงระยะเวลารอบปีที่ผ่านมา
อัตราแลกเปลี่ยนและค่าเงินบาทมีแนวโน้มแข็งค่าแต่มีความผันผวน
ประกอบกับบริษัทในกลุ่มมีธุรกรรมการส่งออกในสัดส่วนมากพอสมควร บริษัทฯ
มีมาตรการรองรับโดยจัดให้มีผู้รับผิดชอบเพื่อคอยติดตามสถานการณ์และบริหารจัดการเกี่ยวกับอัตราแลกเปลี่ยน
และรายงานและปรึกษาหารือกับผู้บริหารระดับสูง เพื่อตัดสินใจให้ทันต่อเหตุการณ์ ซึ่งโดยปกติ
บริษัทฯ จะป้องกันความเสี่ยงด้านอัตราแลกเปลี่ยนโดยใช้วิธี Natural Hedge และพิจารณาซื้อ
หรือทำสัญญาป้องกันความเสี่ยงกับธนาคารเช่น Forward Contract ตามแต่ละสถานการณ์
ให้เหมาะสม
นอกจากนี้มีการเชิญวิทยากรผู้เชี่ยวชาญจากสถาบันการเงินมาให้ความรู้แก่ผู้บริหารในกลุ่มที่เกี่ยวข้องเป็นครั้งคราว
เพื่อให้ตระหนักถึงความสำคัญ ให้มีความรู้ และข้อมูล เพื่อประกอบการบริหารจัดการด้วย

2.3.2 ความเสี่ยงเรื่อง การด้อยค่าของเงินลงทุน

ตามที่บริษัทฯ มีเงินลงทุนจำนวนมากในหลายธุรกิจ บางครั้งสภาวะการณ์ทางเศรษฐกิจ การเมือง
ราคาพลังงาน ราคาวัตถุดิบ เปลี่ยนแปลงไป อาจมีผลกระทบต่อปัจจัยด้านอุปสงค์
หรือต่อต้นทุนการผลิตของบางผลิตภัณฑ์ ซึ่งมีผลกระทบต่อผลการดำเนินงานของธุรกิจนั้นๆ
ถ้าหากผลกระทบทางลบเกิดกับบริษัทที่บริษัทไปลงทุนก็อาจทำให้สัดส่วนมูลค่าในส่วนของผู้ถือหุ้นลดลง
ทั้งนี้ บริษัทฯ ประเมินว่าโอกาสเกิดและผลกระทบอยู่ในระดับปานกลาง
โดยกำหนดมาตรการจัดการให้มีระบบการประเมินธุรกิจที่ไปลงทุนทุกไตรมาส
และรายงานต่อผู้บริหาร อนึ่ง บริษัทฯ ได้ประเมินเรื่องการด้อยค่าของเงินลงทุน
และบันทึกบัญชีไว้ตามหมายเหตุประกอบงบการเงินประจำปี 2553 หมายเลข 11 หมายเลข 12.1
และหมายเลข 13 ไว้แล้ว

2.4 ปัจจัยที่มาจากเหตุการณ์ภายนอก ซึ่งไม่อยู่ในวิสัยที่บริษัทฯ จะควบคุมได้

ประเภทความเสี่ยงที่มีนัยสำคัญต่อบริษัทฯ มีดังนี้

2.4.1 การเพิ่มขึ้นของราคาน้ำมันและพลังงานในตลาดโลก
ก่อให้เกิดความเสี่ยงด้านราคาวัตถุดิบที่มีราคาเพิ่มขึ้น
ในขณะที่ราคาขายของสินค้าในตลาดไม่สามารถขึ้นราคาให้สูงขึ้นตามสัดส่วนของราคาวัตถุดิบที่เพิ่มขึ้น
มีผลกระทบทำให้กำไรขั้นต้นลดลง บริษัทฯ วิเคราะห์ว่ามีโอกาสเกิดมาก บริษัทฯ จึงมีนโยบาย
ลดความเสี่ยงในด้านนี้ โดยกำหนดให้มีผู้บริหารที่มีความรู้ ความสามารถ และมีประสบการณ์
ทำหน้าที่ดูแล ติดตาม โดยวางกลยุทธ์ด้านการจัดซื้อ
และปรับเปลี่ยนการดำเนินงานให้เหมาะสมกับสถานการณ์ที่เปลี่ยนแปลงอย่างต่อเนื่อง
และให้สอดคล้องกับปริมาณและระยะเวลาที่เหมาะสม
นอกจากนี้การเพิ่มขึ้นของราคาพลังงานยังอาจทำให้ต้นทุนการบริหารของบริษัทฯ สูงขึ้น บริษัทฯ
จึงหามาตรการการประหยัดการใช้พลังงาน และหรือปรับปรุงอุปกรณ์ที่เกี่ยวข้อง
เพื่อให้ลดต้นทุนด้านพลังงานด้วย

ที่ผ่านมาตั้งแต่ปลายปี 2551 ถึงกลางปี 2552 ธุรกิจพลังงานด้านน้ำมันซึ่งบริษัทฯ
ไปลงทุนที่ประเทศแคนาดา ได้รับผลกระทบจากความผันผวนของราคาน้ำมัน
ซึ่งมีราคาลดลงมากจากก่อนหน้านั้น
ทำให้กระบวนการลงทุนและแผนระดมทุนในธุรกิจของบริษัทนั้นไม่เป็นไปตามแผนงาน ในปลายปี
2552 ยังไม่มีความแน่นอนในสถานการณ์ กรณีนี้ บริษัทฯ
ได้บันทึกค่าเผื่อการด้อยค่าของเงินลงทุนไว้เต็มจำนวนในงบการเงินประจำปี 2552 แล้ว
อย่างไรก็ตาม บริษัทดังกล่าวได้แก้ไขสถานการณ์โดยหาผู้ร่วมทุนรายใหม่ ทั้งนี้เมื่อวันที่ 12 มีนาคม
2553 คณะกรรมการของบริษัทดังกล่าวอนุมัติให้มีข้อตกลงกับผู้ร่วมทุนรายใหม่ได้แล้ว
เงินที่ได้จากผู้ร่วมทุนรายใหม่นี้ ได้ชำระหนี้ให้เจ้าหนี้แล้ว
ถึงกระนั้นบริษัทดังกล่าวต้องหาผู้ร่วมทุนรายใหม่เพิ่มเพื่อเป็นแหล่งเงินทุนในการดำเนินงานตามปกติ
ดังนั้นโอกาสความเป็นไปได้ในการดำเนินธุรกิจต่อไป
จึงขึ้นอยู่กับความสามารถในการหาแหล่งเงินทุนเพิ่มจากผู้ร่วมทุนรายใหม่ต่อไป ฉะนั้น บริษัทฯ
จะประเมินความเป็นไปได้ของโครงการที่จะดำเนินธุรกิจต่อไปได้หรือไม่
เพื่อนำมาพิจารณาปรับปรุงค่าเผื่อการด้อยค่าของเงินลงทุนในบริษัทดังกล่าวต่อไป

  2.4.2 ความเสี่ยงเรื่องอัตราดอกเบี้ยสูงขึ้น

ตามที่กลุ่มของบริษัท มีแหล่งที่มาของเงินทุนบางส่วนเป็นเงินกู้
จึงมีภาระต้นทุนทางการเงินขึ้นกับอัตราดอกเบี้ยเงินกู้
ซึ่งเป็นปัจจัยที่นอกเหนือจากการควบคุมของบริษัทฯ
ถ้าหากอัตราดอกเบี้ยสูงขึ้นก็จะมีผลกระทบทำให้ต้นทุนทางการเงินสูงขึ้น ในรอบปี 2553
อัตราดอกเบี้ยสูงขึ้นเล็กน้อย ดังนั้นโอกาสเกิดของความเสี่ยงด้านนี้ จึงมีปานกลาง
และมีผลกระทบต่อบริษัทฯ น้อยในสถานการณ์ปัจจุบัน อย่างไรก็ตาม บริษัทฯ
มีนโยบายดูแลในการป้องกันความเสี่ยงด้านนี้
โดยรักษาสัดส่วนของโครงสร้างระหว่างหนี้เงินกู้และเงินกองทุนให้เหมาะสม
เพื่อให้ระดับผลตอบแทนจากการลงทุนสูงกว่าต้นทุนทางการเงินของบริษัทฯ

2.4.3 ความเสี่ยงเรื่องการเปลี่ยนแปลงของเศรษฐกิจโลก

ในปี 2553 เศรษฐกิจโลกมีการเปลี่ยนแปลงในทางที่ดีขึ้น ทำให้ปริมาณการขายของบริษัทดีขึ้น
แต่ด้านระดับราคามีการแข่งขันสูงขึ้นมาก
คู่ค้าส่วนใหญ่เปลี่ยนทิศทางไปติดต่อกับประเทศคู่แข่งของไทยมากขึ้น
ซึ่งมีผลต่อการดำเนินงานของบริษัทที่บริษัทไปลงทุนในภาคธุรกิจ (real sector)
หรือต่อราคาของเงินลงทุนในตลาดรอง ซึ่งบริษัทฯ ประเมินโอกาสเกิดมีระดับสูง
แต่มีผลกระทบปานกลาง โดยมีมาตรการการจัดการให้ระมัดระวังเรื่องการลงทุน
ตลอดจนติดตามเศรษฐกิจของประเทศที่ไปลงทุน และมีการศึกษาปัจจัยพื้นฐานของบริษัทที่จะลงทุน
ทั้งนี้ การลงทุนของบริษัทฯ เป็นแบบหวังผลในระยะยาว

ทั้งนี้ ปัจจัยความเสี่ยงต่างๆ จะมีการพิจารณาทบทวน และคำนึงถึงผลกระทบแนวโน้มโอกาสเกิด
และหามาตรการการปรับปรุงดำเนินการให้สอดคล้องกับสถานการณ์ที่เปลี่ยนแปลงไปในแต่ละช่วงเวลา
เพื่อให้ธุรกิจโดยรวมสามารถแข่งขันได้ในระยะยาว